Brussel 27.5.2010 KUMM(2010)255 finali RAPPORT MILL-KUMMISSJONI Klassifika tal-għajnuna mill-Istat Ir-rapport dwar l-iżviluppi riċenti tal-għajnuna lis-settur finanzjarju fil-kuntest tal-kriżi - L-Aġġornament tar-Rebbiegħa tal-2010 - WERREJ 1. Introduzzjoni 4 1.1. Ir-reazzjoni ta' poltika tal-Kummissjoni fil-konfront tal-kriżi finanzjarja 4 1.2. Il-volum totali tal-miżuri approvati 6 2. Garanziji fuq dejn tal-bank 6 2.1 Ir-rata tal-użu mill-banek 7 2.2. L-iżvilupp fuq medda ta' żmien u s-sinjali ta' ħruġ 8 3. Il-miżuri ta' rikapitalizzazzjoni 9 4. Assi danneġġati 10 5. Ir-ristrutturazzjoni 10 6. Il-konklużjoni 11 ANNESS 1 – Il-kronoloġija tal-implimentazzjoni tal-miżuri ta' garanzija u ta' rikapitalizzazzjoni 13 ANNESS 2 – Id-dinamiċi tal-miżuri ta' garanzija u ta' rikapitalizzazzjoni approvati 14 ANNESS 3 – Il-miżuri tal-kriżi finanzjarja skont l-istrument 15 ANNESS 4 – Informazzjoni addizzjonali 16 1. INTRODUZZJONI Din it-tabella ta' klassifika tar-Rebbiegħa 2010 dwar l-għajnuna mill-Istat tipprovdi aġġornament fattwali dwar l-għajnuna lis-settur tas-servizzi finanzjarji minħabba l-kriżi. Ir-rapport ikopri l-volumi ta' għajnuna awtorizzata mill-Kummissjoni minn Ottubru 2008 sal-31 ta' Marzu 2010. Hija tipprovdi wkoll ħarsa ġenerali lejn l-utilizzazzjoni tal-miżuri ta' garanzija u rikapitalizzazzjoni u s-sitwazzjoni fir-rigward tal-każijiet ta' ristrutturazzjoni u ta' assi danneġġati. Ir-reazzjoni ta' poltika tal-Kummissjoni fil-konfront tal-kriżi finanzjarja Bil-għan li jiġu megħjuna l-Istati Membri biex ikunu jistgħu jieħdu miżuri biex tiġi preservata l-istabbiltà finanzjarja u tiġi provduta ċ-ċertezza legali, bejn Ottubru 2008 u Lulju 2009 l-Kummissjoni adottat bosta komunikazzjonijiet, li jistabilixxu kif hi għandha l-intenzjoni li tapplika r-regoli tal-għajnuna mill-Istat għall-miżuri governattivi mmirati biex isostnu s-settur bankarju fil-kuntest tal-kriżi ekonomika. Ir-raġuni ewlenija ta' din il-gwida kienet biex tiżgura li l-miżuri ta' emerġenza li ġew meħuda għal raġunijiet ta' stabbiltà finanzjarja jżommu kondizzjonijiet ekwivalenti ta' kompetizzjoni bejn l-istituzzjonijiet finanzjarji li jirċievu sostenn pubbliku u dawk li ma jirċevuhx, kif ukoll bejn istituzzjonijiet li jinsabu fl-Istati Membri differenti. Il-Komunikazzjoni Bankarja [1] tat-13 ta' Ottubru 2008 kienet l-ewwel reazzjoni tal-Kummissjoni għall-kriżi finanzjarja eżasperanti. Peress li tibbaża ruħha fuq il-prinċipji eżistenti tal-għajnuna għas-salvataġġ u r-ristrutturazzjoni, [2] il-Komunikazzjoni Bankarja tipprovdi gwida dwar il-kriterji biex tiġi determinata l-kompatibbiltà bejn il-miżuri ta' sostenn mill-Istat għas-settur finanzjarju u l-obbligi stabbiliti fl-Artikoli 107(3)(b) tat-TFUE fiċ-ċirkostanzi speċjali tal-kriżi. Hi tkopri oqsma bħalma huma l-għajnuna fil-forma ta' garanziji, rikapitalizzazzjoni u stralċ regolat tal-istituzzjonijiet finanzjarji kif ukoll l-istabbiliment ta' forom oħra ta' assistenza għal-likwidità. Il-Komunikazzjoni Bankarja tipprovdi b'mod partikolari, gwida dettaljata dwar il-garanziji tal-gvern għall-passivi tal-bank, li kienu l-iktar reazzjoni mifruxa għall-kriżi fl-ewwel fażi, meta kien neċessarju li wieħed jerġa' jiftaħ is-swieq tas-self bejn il-banek. Madanakollu, ir-riċessjoni dejjem tikber żiedet mat-taqlib finanzjarju; il-problema immedjata li kien imiss tiġi indirizzata kienet li jiġi żgurat self lill-ekonomija reali peress li l-banek bdew il-proċess ta' tnaqqis fil-livell tad-dejn, jiġifieri t-tnaqqis tal-livell ta' self b'paragun mad-daqs tal-kapital tagħhom. Dan irriżulta fi ħtieġa dejjem tiżdied ta' ħafna banek li jsaħħu l-bażi kapitali tagħhom, anki biex iżommu r-rwol tagħhom ta' fornituri ta' kreditu lill-ekonomija. Għalhekk, ir-rikapitalizzazzjonijiet mill-Istat saru għodda importanti użata mill-Istati Membri sabiex jistabilizzaw is-swieq. Fit-8 ta' Diċembru 2008 l-Kummissjoni adottat il-Komunikazzjoni dwar ir-Rikapitalizzazzjoni [3] , sabiex tagħti gwida dettaljata dwar kif il-miżuri ta' rikapitalizzazzjoni tal-banek għandhom jiġu evalwati taħt il-kundizzjonijiet tal-kriżi prevalenti. Dawn il-komunikazzjonijiet provdew gwida kruċjali dwar kif għandhom jittieħdu miżuri effettivi sabiex jiġu stabilizzati s-swieq finanzjarji u l-mira tagħhom hija li jiżguraw self sostenut lill-ekonomija reali mingħajr ma jinħolqu restrizzjonijiet mhux dovuti lill-kompetizzjoni. Fil-fatt, il-pakketti ta' salvataġġ adottati mill-Istati Membri sa minn Ottubru 2008 evitaw kollass tas-sistema finanzjarja, bil-Kummissjoni li kienet qed tiggarantixxi l-kordinazzjoni bejn l-Istati Membri u l-koerenza neċessarja fit-termini u l-kundizzjonijiet li skonthom il-banek jistgħu jieħdu sostenn mill-Istat. Madanakollu, minkejja l-garanziji u r-rikapitalizzazzjonijiet mill-Istat, il-fiduċja tal-investituri baqgħet fraġli u t-tnaqqis fil-livell tad-dejn kompla. Kien hemm kunsens dejjem jikber li kellhom jiġu affrontati l-kawżi ewlenin tal-kriżi — l-assi danneġġati fil-karta tal-bilanċ tal-banek. Peress li kienet qed tiġi affrontata din il-kwistjoni, il-fokus tal-attenzjoni ċċaqlaq, 'il-bogħod mill-operazzjonijiet ta' salvataġġ tal-ewwel xhur tal-kriżi, lejn il-passi neċessarji għar-ritorn għall-vijabbiltà finanzjarja tas-settur sħiħ. Dan jimplika l-bżonn ta' ristrutturazzjoni għal ħafna istituzzjonijiet, li jinkludi t-tindif tal-karti tal-bilanċ. Fil-Komunikazzjoni tagħha tal-25 ta' Frar 2009 dwar l-assi danneġġati [4] l-Kummissjoni tipprovdi gwida dwar kif għandhom jiġu trattati il-miżuri ta' sostenn tal-assi mill-Istati Membri. Din il-gwida hija bażata fuq il-prinċipji tat-trasparenza u l-iżvelar, kodiviżjoni adegwata tal-piżijiet bejn l-Istat u l-benefiċarju u l-evalwazzjoni prudenti tal-assi bażata fuq il-valur ekonomiku reali tagħhom. Fl-aħħar nett, ħafna mill-istituzzjonijiet li bbenefikaw mill-għajnuna mill-Istat għandhom bżonn jikkonsidraw il-mudelli imprenditorjali tagħhom sabiex jerġgħu jmorru lura lejn il-vijabbiltà fit-tul mingħajr sostenn mill-Istat. Il-Komunikazzjonijiet tal-Kummissjoni li jiffokaw fuq il-garanziji, ir-rikapitalizzazzjoni u l-assi danneġġati diġà stabbilew fid-dettall meta jkun hemm il-ħtieġa li jkun hemm istituzzjoni fil-pjan ta' ristrutturazzjoni. Il-Komunikazzjoni tat-22 ta' Lulju tal-Kummissjoni dwar ir-Ristrutturazzjoni [5] tikkjarifika xi aspetti tar-ristrutturazzjoni fil-kuntest tal-kriżi finanzjarja preżenti. B'mod partikolari, tagħti gwida dettaljata dwar kif il-pjani ta' ristrutturazzjoni għandhom jindirizzaw il-vijabbiltà fit-tul. Il-kodiviżjoni tal-piżijiet bejn il-bank, l-azzjonisti tiegħu u l-Istat u x-xkiel maħluq mill-għajnuna. Minkejja li s-sitwazzjoni tibqa' fraġli, il-kundizzjonijiet tas-suq issa stabilizzaw irwieħhom notevolment, kważi sentejn minn meta mmaterjalizzat ruħha l-kriżi. Minħabba li hemm sinjal ta' rkupru fis-swieq finanzjarji u fl-ekonomiji inġenerali tal-Istati Membri, il-fokus issa huwa fuq it-tnaqqis progressiv tad-dipendenza tal-banek fuq is-sostenn tal-Istat. Tali eliminazzjoni gradwali tal-miżuri ta' sostenn għandha tkun bil-mod, traparenti u kordinata bejn l-Istati Membri, biex jiġu evitati effetti kollaterali negattivi. Fl-istess ħin, għandhom jiġu kkunsidrati s-sitwazzjonijiet speċifiċi fl-Istati Membri differenti. Għalhekk, fit-2 ta' Diċembru 2009, il-Kunsill tal-Ecofin [6] qabel dwar il-ħtieġa li tiġi mfassla strateġija għall-eliminazzjoni gradwali tal-miżuri li, fil-prinċipju, għandha tibda bix-xoljiment tal-iskemi tal-garanzija tal-Istat sabiex jiġi inkoraġġit il-ħruġ tal-banek b'saħħithom mis-sostenn tal-Istat u biex iġġiegħel banek oħra jindirizzaw id-dgħjufijiet tagħhom. Fit-18 ta' Mejju 2010, il-Kunsill tal-Ecofin laqa' l-analiżi preliminari mis-servizzi tal-Kummissjoni dwar l-użu attwali tal-iskemi ta' garanzija u laqa' tajjeb l-intenzjoni tal-Kummissjoni li tintroduċi prerekwiżiti speċifiċi fid-dawl tal-għoti mill-ġdid ta' garanziji wara t-30 ta' Ġunju, bħalma hija żieda adegwata fil-miżati tal-garanziji bbażata fuq il-valutazzjoni tal-affidabbiltà finanzjarja tal-banek biex gradwalment l-ispejjeż tal-finanzjament jinġiebu eqreb għall-kundizzjonijiet tas-suq u l-kundizzjonijiet għall-istħarriġ tal-vijabbiltà għall-banek għadha sserraħ ħafna fuq il-garanziji tal-gvern[7]. Il-volum totali tal-miżuri approvati Fil-perjodu bejn Ottubru 2008 u l-31 ta' Marzu 2010, il-Kummissjoni ħadet 161 deċiżjoni fir-rigward tas-settur finanzjarju abbażi tal-Artikolu 107(3)(b) TFUE. Minn dawn, 78 deċiżjoni ttieħdu fir-rigward ta' madwar 40 istituzzjoni finanzjarja u 83 deċiżjoni fir-rigward ta' kważi 40 skema. Il-volum massimu ta' miżuri approvati mill-Kummissjoni, inklużi skemi u interventi ad hoc stabbiliti mill-Istati Membri fid-dawl tal-kriżi finanzjarja, jammontaw għal € 4 131.1 bn. Il-klassifikazzjoni fi skemi u każijiet ad hoc qed tiġi murija sommarjament fit-tabella hawn taħt. Ammonti | % Tal-PGD tal-UE-27[8] | Skemi approvati mill-Kummissjoni | € 3,181 biljun | 25 % | li minnhom -skemi ta' garanzija | € 2,747 biljun | 22 % | li minnhom miżuri ta' rikapitalizzazzjoni | € 338.2 biljun | 2.7 % | li minnhom interventi ta' ħelsien tal-assi | € 54 biljun | 0.4 % | li minnhom miżuri ta' likwidità barra l-iskemi ta' garanzija | € 41.9 biljun | 0.3 % | Interventi ad hoc favur istituzzjonijiet finanzjarji individwali | € 950.1 biljun | 7.6 % | 2. Garanziji fuq dejn tal-bank Il-Komunikazzjoni Bankarja enfasizzat il-periklu tal-effetti ristrettivi tal-garanziji tal-Istat fuq il-kompetizzjoni u ssottolinejat in-natura temporanja tal-amissibbiltà ta' tali miżuri ta' għajnuna. L-iskemi tal-garanzija taw prova ta' kemm huma għodda adegwata u effettiva sabiex jiġu indirizzati l-problemi tal-banek li ġew iffaċċjati bil-konsegwenzi ta' kriżi sistematika. Kellhom rwol sinifikattiv fil-prevenzjoni ta' kollass tas-sitema finanzjarja. Filwaqt li l-użu ta' garanziji kien għadu importanti ħafna matul l-ewwel nofs tal-2009, naqas b'mod sinifikattiv minn hemm 'il quddiem. Il-fatt stess li dawn l-iskemi ta' garanzija kienu disponibbli kien fih innifsu sinjal inkoraġġanti lis-suq, anki jekk ma tantx intużaw wara s-sajf tal-2009. B'mod ġenerali, l-iskemi ġew approvati għal perjodi ta' 6 xhur bil-possibbiltà li jiġu estiżi. B'kollox, sa mill-ħarifa tal-2008, il-Kummissjoni approvat u sussegwentement ġeddet 19-il skema ta' garanzija. L-Italja, Franza u r-Renju Unit iddeċidew li jitterminaw l-iskema tal-garanzija tagħhom, tard fis-sena 2009 u kmieni fis-sena 2010 rispettivament. Il-Pajjiżi l-Baxxi, mill- 1 ta' Jannar, emendaw l-ipprezzar tal-iskema tal-garanzija tagħhom biex jinkoraġġixxu l-istituzzjonijiet finanzjarji jħarsu lejn modi alternattivi ta' finanzjar. Is-16-il skema li hemm bħalissa ġew approvati mill-Kummissjoni sat-30 ta' Ġunju 2010 l-iktar tard. Il-Kummissjoni bħalissa qiegħda tikkonsidra, f'kordinazzjoni mal-Istati Membri, il-kundizzjonijiet li taħthom dawk l-iskemi jistgħu jiġu estiżi lil hinn minn dik id-data. Il-volum approssimattiv ta' garanziji awtorizzati mill-Kummissjoni taħt l-iskemi mill-Ħarifa tal-2008 sal-31 ta' Marzu 2010 jammonta għal € 2 747 biljun. Barra mill-iskemi approvati mill-Kummissjoni, xi Stati Membri kkonċedew ukoll miżuri ta' salvataġġ lilistituzzjonijiet individwali sabiex jippreservaw l-istabbiltà finanzjarja fil-pajjiżi tagħhom. Sal-31 ta' Marzu 2010, il-garanziji ad hoc awtorizzati mill-Kummissjoni kienu jammontaw għal total ta' € 402.8 biljun, li minnhom € 240.8 biljun kienu għall-Belġju [9] u wara ġew Franza (€ 54.8 biljun), ir-Renju Unit (€ 53.8 biljun) u l-Ġermanja (€ 47.8 biljun). L-analiżi tal-ħruġ ta' bonds li huma garantiti mill-Istat permezz ta' klassifikazzjoni mill-entitajiet tal-ħruġ tal-bonds tipprovdi evidenza li sa mit-tmiem tal-2009, l-iskemi ta' garanzija komplew jintużaw kważi esklużivament mill-banek li huma 'l isfel fil-klassifika (jiġifieri klassifikati A- jew inqas) jew mill-banek li mhumiex klassifikati. 2.1 Ir-rata tal-użu mill-banek Ir-rata tal-użu mill-banek għall-garanziji, jiġifieri l-użu attwali tal-miżura fir-rigward tal-baġit approvat, tammonta għal 32%, inklużi miżuri individwali 'l barra mill-iskemi. Dan jirrappreżenta € 993.6 biljun għal total ta' € 3 150 biljun ta' garanziji awtorizzati. Ir-rata tal-użu mill-banek hija differenti ħafna fost l-Istati Membri. Hija 'l fuq minn 50% fil-Portugall (51%), il-Lussemburgu (51%) u Ċipru (73%). Hija taħt l-20% fis-Slovenja (17%), fl-Isvezja (16%), il-Belġju (13 % — miżura ad hoc biss), il-Latvja (12 %) jew il-Greċja (7 %) [10] . Ir-rata tal-użu mill-banek tista', madanakollu, ma tiġix ikkunsidrata bħala indikatur validu għall-funzjonament tal-iskemi. Ir-rata tal-użu fi Stat Membru partikolari mhijiex neċessarjament indikazzjoni dwar jekk il-miżuri hix waħda adegwata jew le. Ir-rati tal-użu tal-garanziji baxxi f'ċerti Stati Membri huma parzjalment dovuti għall-fatt li l-ammonti ddikjarati taħt xi skemi huma iktar għoljin mill-ħtiġijiet reali sussegwenti, filwaqt il-garanziji individwali huma ġeneralment iktar 'tal-qies' għall-ħtiġijiet attwali tal-benefiċarji. Fl-aħħar, skema tista' tkun effettiva fl-irrestawrar tal-istabbiltà finanzjarja anki mingħajr ir-rata tal-użu mill-banek, peress li ta' spiss hija parti minn strateġija iktar ġenerali tal-Istati Membri biex iserrħu moħħ is-swieq finanzjarji billi jiddikjaraw l-impenn tagħhom li jsostnu lill-banek. Pereżempju, il-Finlandja, il-Polonja u s-Slovakkja għandhom skemi ta' garanzija li għadhom ma ġewx użati. 2.2. L-iżvilupp fuq medda ta' żmien u s-sinjali ta' ħruġ Kif issemma hawn fuq, Franza, l-Italja u r-Renju Unit diġà ddeċidew li ma jestendux l-iskemi tagħhom, u l-Pajjiżi l-Baxxi rrestrinġew il-kundizzjonijiet tal-ipprezzar tal-iskema tagħha. Fi kwalunkwe każ, l-użu ta' garanziji tal-gvern mill-banek ilu jonqos sa mis-sajf tal-2009, kemm f'termini ta' numri ta' konċessjonijiet kif ukoll tal-volum tagħhom. Jekk wieħed iħares lejn il-bonds denominati mill-euro li jibbenefikaw mill-garanziji tal-Istat maħruġa mill-banek fl-UE fil-Grafika 1 hawn taħt jara li l-biċċa l-kbira tal-bonds li huma garantiti mill-Istat ġew maħruġa fl-ewwel kwart tal-2009, fejn il-ħruġ ta' bonds garantiti laħaq medja mensili ta' 30% tal-finanzjament total tal-banek. L-ammont totali ta' bonds garantiti li ħarġu ġodda mbagħad naqas progressivament sa Diċembru 2009, biex laħaq medja ta' 4 % tal-finanzjament totali tal-banek. Grafika 1: L-evoluzzjoni tal-bonds garantiti denominati mill-euro fl-ammont totali ta' finanzjament lil banek li huma Euro denominati (Ott. 2008–Diċ. 2009) [pic] Sors: Servizzi tal-Kummissjoni PMG : Prijoritarji mhux garantiti 3. IL-MIżURI TA' RIKAPITALIZZAZZJONI L-Istati Membri rreaġixxew malajr għat-theddid fir-rigward tal-livell ta' kapitalizzazzjoni tal-istituzzjonijiet finanzjarji billi stabbilew skemi ta' rikapitalizzazzjoni jew billi kkonċedew għajnuna tal-Istat fuq bażi ad hoc . Il-volum total ta' miżuri ta' rikapitalizzazzjoni approvati (kemm l-iskemi kif ukoll il-każijiet ad hoc ) sal-aħħar ta' Marzu 2010 kien ta' € 503.1 biljun, li jikkorrispondi għal madwar 4% tal-PGD tal-UE, filwaqt li l-ammont li ġie effettivament użat kien € 241.6 biljun jew 2% tal-PGD tas-27 tal-UE. Għaldaqstant, ir-rata medja globali tal-użu għall-miżuri ta' rikapitalizzazzjoni hija madwar 48%. Sal-31 ta' Marzu 2010, il-volum totali ta' skemi ta' rikapitalizzazzjoni approvati sa mill-Ħarifa tal-2008 kien jammonta għal € 338.2 biljun, filwaqt li sal-aħħar tal-2009 l-ammont kien ta' € 229 biljun. Minn dan € 338.2 biljun, li jirrapreżentaw 2.7 % tal-PGD tal-UE-27, madwar € 92.3 biljun ġew effettivament użati. Fl-istess ħin, il-miżuri ad hoc awtorizzati kienu jammontaw għal € 164.9 biljun, li minnhom intużaw € 149.2 biljun. Bħalma jissuġġerixxu l-figuri, il-miżuri ad hoc għandhom rata tal-użu sinifikattivament iktar għolja (27% għall-iskemi u 90% għall-każijiet ad hoc ). Din ir-rata tal-użu sinifikattivament aktar għolja hija prinċipalment dovuta għall-fatt li l-miżuri ad hoc ġew imfassla għal istituzzjoni finanzjarja speċifika u kellhom jiġu implimentati immedjatament u kollha kemm huma. Fir-rigward tal-iskemi, sa mill-aħħar parti tal-2008, 14-il Stat Membru daħħlu skemi ta' rikapitalizzazzjoni. Tmienja minn dawn l-Istati Membri adottaw skemi ta' rikapitalizzazzjoni puri, filwaqt li l-kumplament għażlu skemi ħolistiċi li jkopru garanziji jew miżuri ta' likwidità. Ħamsa minn dawn l-14-il skema issa skadew. Bħall-iskemi ta' garanzija, il-maġġoranza tal-iskemi ta' rikapitalizzazzjoni ġew stabbiliti bejn l-aħħar tal-2008 u nofs l-2009. Min-nofs ta' Lulju 2009 sal-31 ta' Marzu 2010, ġew notifikati relattivament ftit skemi ġodda lill-Kummissjoni: F'dan il-perjodu l-Kummissjoni approvat tliet (3) skemi ta' rikapitalizzazzjoni u skema waħda li taħseb kemm għall-garanziji kif ukoll għar-rikapitalizzazzjoni. Madanakollu, fl-istess perjodu, 9 skemi eżistenti ġew estiżi. Fl-ewwel kwart tal-2010, kien hemm biss skema waħda ġdida u ftit interventi ad hoc li ġew approvati. S'issa, 13-il Stat Membru għadhom ma stabbilewx l-iskemi ta' rikapitalizzazzjoni. Tmien Stati Membri ma adottaw l-ebda miżura ta' rikapitalizzazzjoni (skema jew intervent ad hoc ). 4. Assi danneġġati Ħafna banek kellhom iħabbtu wiċċhom ma' assi danneġġati, ta' spiss flimkien ma' miżuri ta' ristrutturazzjoni oħra. Sal-31 ta' Marzu 2010, seba' Stati membri kienu introduċew miżuri ta' assi danneġġati (l-Awstrija, il-Belġju, Franza, il-Ġermanja, l-Irlanda, il-Pajjiżi l-Baxxi u r-Renju Unit). L-ammont nominali tal-assi totali koperti b'dawn l-interventi tal-ħelsien tal-assi laħqu t-€ 376 biljun [11] . L-interventi tal-ħelsien tal-assi approvati jinkludu skemi kif ukoll interventi ad hoc . F'termini relattivi, sal-31 ta' Marzu 2010 l-miżuri ta' sostenntal-assi approvati kienu jammontaw għal medja ta' 3 % tal-PGD tal-UE (paragunat ma' 0.8 f'Lulju 2009). Iż-żieda sostanzjali f'dan il-proporzjon tista' tiġi spjegata bl-approvazzjoni ta' skema ta' sostenn tal-assi prinċipali fl-Irlanda u f'każ ta' ristrutturazzjoni individwali fir-Renju Unit. Dawn iż-żewġ miżuri jirrappreżentaw madwar 80% tal-ammont globali ta' miżuri approvati għall-assi danneġġati. Sa mill-Ħarifa tal-2008, kienu biss il-Ġermanja u l-Irlanda li introduċew skemi ta' sostenn għall-assi. L-ebda ammont speċifiku ma ġie allokat lill-iskema Ġermaniża, li skadiet fl-aħħar ta' Jannar 2010 mingħajr ma ġiet użata. Il-volum totali tal-interventi għas-sostenn tal-assi approvat taħt l-iskema Irlandiża jammonta għal € 54 biljun jew 29 % tal-PGD tagħha. Sa mill-bidu tal-kriżi finanzjarja, sitt Stati Membri (l-Awstrija, il-Belġju, Franza, il-Ġermanja, il-Pajjiżi l-Baxxi u r-Renju Unit) talbu għall-approvazzjoni f'każijiet ta' sostenn tal-assi individwali, li ma jaqgħux taħt xi skema. B'mod ġenerali, sal-31 ta' Marzu 2010 l-volum totali ta' interventi għas-sostenn tal-assi approvati kienu jammontaw għal € 322 biljun, li minnhom 77 % ġew ġenerati mir-Renju Unit u 10% mill-Ġermanja. F'termini relattivi, il-miżuri approvati ta' sostenn tal-assi individwali jirrappreżentaw 14 % tal-PGD fir-Renju Unit, filwaqt li l-medja fost l-Istati Membri li qed jadottaw il-miżuri ad hoc huwa ta' 2.6 %. 5. Ir-ristrutturazzjoni Inġenerali, il-miżuri temporanji taw prova ta' kemm huma għodda importanti biex wieħed ikampa mal-kriżi. Madanakollu, f'numru ta' każijiet, il-banek individwali se jinħtiġilhom jagħmlu iktar riformi strutturali sinifikattivi. Dan huwa meħtieġ għat-treġġigħ lura tal-vijabbiltà tal-banek individwali kif ukoll tas-settur finanzjarju fl-UE kollha, biex jiġu ristabbiliti l-kundizzjonijiet ekwi b'saħħithom fost l-istituzzjonijiet u għal funzjonament mingħajr xkiel tas-suq intern. Il-kriterji u ċ-ċirkostanzi li jinneskaw l-obbligu li jiġi preżentat pjan ta' ristrutturazzjoni Il-kriterji u ċ-ċirkostanzi speċifiċi li jinneskaw l-obbligu li jiġi preżentat pjan ta' ristrutturazzjoni ġew spjegati fil-Komunikazzjoni Bankarja, fil-Komunikazzjoni dwar ir-Rikapitalizzazzjoni u fil-Komunikazzjoni dwar l-Assi Danneġġati. Huma jsemmu, iżda mhux b'mod esklussiv, sitwazzjonijiet fejn bank bi problemi jiġi rikapitalizzat mill-Istat, jew fejn bank li qed jibbenefika minn sostenn tal-assi diġà rċieva għajnuna mill-Istat fi kwalunkwe forma li tikkontribwixxi fil-konfront tal-evitar ta' telf (minbarra l-parteċipazzjoni f'skema ta' garanzija) li b'kollox teċċedi t-2 % tal-assi ta' bank bil-piż differenzjat skont ir-riskju; Il-grad ta' ristrutturazzjoni se tiddependi fuq is-serjetà tal-problemi ta' kull bank. B’kuntrast, b’konformità ma’ dawk il-Komunikazzjonijiet (b’mod partikolari l-punt 40 tal-Komunikazzjoni dwar ir-Rikapitalizzazzjoni u l-Anness V tal-Komunikazzjoni dwar l-Assi Danneġġati), fejn ammont limitat ta’ għajnuna ngħata lil banek li huma fondamentalment b’saħħithom, l-Istati Membri huma mitluba jressqu rapport lill-Kummissjoni dwar l-użu ta’ fondi mill-Istat li jkun jinkludi l-informazzjoni kollha meħtieġa biex jiġu valutati l-vijabbiltà tal-bank, l-użu tal-kapital irċevut u t-triq lejn ħruġ mid-dipendenza fuq is-sostenn mill-Istat. L-analiżi tal-vijabbiltà għandha turi l-profil tar-riskju u l-adegwatezza kapitali prospettiva ta’ dawn il-banek u tevalwa l-pjanijiet ta’ negozju tagħhom. Sal-31 ta' Marzu 2010, il-Kummissjoni kienet għadha qed tittratta qrib 40 każ tar-ristrutturazzjoni fi 13-il Stat Membru. Tnejn minn dawn il-każijiet kienu jinvolvu żewġ Stati Membri differenti, u każ ieħor kien jinvolvi saħansitra tlieta. Minn dawn il-każijiet ta' ristrutturazzjoni, 13-il każ ġew finalizzati b'deċiżjoni tal-Kummissjoni. Il-Kummissjoni ma timponix xi miżuri ta' ristrutturazzjoni speċifika mill-bidu u ma hemmx mudell kummerċjali speċifiku li huwa miċħud fil-prinċipju. Il-punt ta' tluq tal-analiżi hija dejjem il-pjan ta' ristrutturazzjoni preżentat mill-Istat Membru. F'dak ir-rigward, l-ewwel prijorità meta wieħed jittratta mar-ristrutturazzjoni tal-banek hija li jiġi żgurat li jkunu jistgħu jiġu operati b'mod li jħallu profitt mingħajr sostenn mill-Istat. Il-punt ta' riferiment tal-vijabbiltà fit-tul jista' jkun jinħtieġlu soluzzjonijiet differenti minn fost il-banek, li jvarjaw minn ristrutturazzjoni limitata mingħajr divestimenti sa stralċ ordinat ta' entitajiet mhux vijabbli. Kwalunkwe pjan ta' ristrutturazzjoni għandu adegwatament jindirizza l-miżuri sabiex jiġi limitat ix-xkiel lill-kompetizzjoni. Meta wieħed jieħu inkonsiderazzjoni ċ-ċirkostanzi tas-suq ta' kull każ u l-iskala ta' intervent mill-Istat, il-miżuri biex jiġi limitat ix-xkiel lill-kompetizzjoni jistgħu jinkludu divestimenti, restrizzjonijiet temporanji fuq l-akkwist mill-benefiċarji u salvagwardji oħrajn tal-imgiba. Jekk, fil-każijiet ta' ristrutturazzjoni li ġew ittrattati mill-Kummissjoni, il-prinċipji tal-Komunikazzjoni dwar ir-Ristrutturazzjoni ġew applikati b'attenzjoni, għandhom jittieħdu f'konsiderazzjoni wkoll l-ispeċifiċitajiet ta' kull każ individwali. Biex jintlaħaq il-bilanċ ġust bejn l-aspetti multipli ta' każ ta' ristrutturazzjoni jinħtieġ għarfien tajjeb ferm tal-fatti u tal-ispeċifiċitajiet ta' kull bank. Madanakollu, il-prinċipji gwida tal-approċċ tal-Kummissjoni huma ċari u applikati konsistentement fil-każi kollha. 6. Il-konklużjoni Il-politika ta' kompetizzjoni, u b'mod partikolari l-infurzar koerenti u prevedibbli tar-regoli tal-għajnuna mill-Istat, kellhom rwol importanti fir-reazzjoni għall-kriżi. Il-miżuri ta' salvataġġ straordinarji fil-bidu tal-kriżi kellhom suċċess peress li rnexxielhom jirrestawraw l-istabilità finanzjarja u jsostnu l-irkupru ekonomiku. Peress li dan l-irkupru, li għadu fraġli, jidher li qed jistabilixxi ruħu, huwa importanti li titkompla r-ristrutturazzjoni meħtieġa tas-settur bankarju, inkluż it-tindif tal-karti tal-bilanċ u t-tisħiħ tal-kapaċità tal-banek li jieħdu riskji, sabiex ikunu jistgħu jaqdu l-funzjoni tagħhom ta' selliefa lill-ekonomija reali mingħajr sostenn mill-Istat. Bl-istess mod, filwaqt li l-ambjent ekonomiku jkompli jistabilizza ruħu, huwa xieraq li wieħed jimxi lejn eliminazzjoni gradwali trasparenti u kordinata tal-iskemi differenti ta' sostenn, billi wieħed jibda l-ewwel bil-garanziji tal-gvern, sabiex jinħolqu l-kundizzjonijiet għat-treġġigħ lura progressivament tal-funzjonament normali tas-suq. ANNESS 1 – Il-kronoloġija tal-implimentazzjoni tal-miżuri ta' garanzija u ta' rikapitalizzazzjoni [pic] ANNESS 2 – Id-dinamiċi tal-miżuri ta' garanzija u ta' rikapitalizzazzjoni approvati [pic][pic] ANNESS 3 – Il-miżuri tal-kriżi finanzjarja skont l-istrument Il-miżuri tal-kriżi finanzjarja approvati sal-31 ta' Marzu 2010 (ammonti approvati f'biljuni ta' €) [pic] Sors: DĠ Kompetizzjoni * Il-figuri għoljin ta' garanziji approvati fid-Danimarka u fl-Irlanda huma dovuti għal garanziji totali mogħtija lill-passivi tal-bank. Għall-ammont approvat tal-iskema ta' garanzija Irlandiża: is-sors tad-dejta huwa r-Rapport tal-Kunsill tad-9.6.2009. **Ċerti totali jinkludu stimi u approssimazzjonijiet. ANNESS 4 – Informazzjoni addizzjonali Dejta addizzjonali, statistiki u indikaturi, Klassifiki preċedenti tal-għajnuna mill-Istat li huma disponibbli onlajn Għal informazzjoni aktar dettaljata dwar l-iżviluppi tal-politika ta' għajnuna mill-Istat, fatti u figuri, ara l-Klassifika dwar l-għajnuna mill-Istat tad-DĠ Kompetizzjoni, li tiġi pubblikata darbtejn fis-sena, fir-rebbiegħa u fil-ħarifa, fuq http://ec.europa.eu/comm/competition/state_aid/studies_reports/studies_reports.cfm Każijiet dwar l-għajnuna mill-Istat (Reġistru tal-għajnuna mill-Istat) Ir-Reġistru tal-Kummissjoni dwar l-għajnuna mill-Istat jipprovdi informazzjoni dettaljata dwar il-każijiet tal-għajnuna mill-Istat li għandhom bħala għan id-deċiżjoni finali tal-Kummissjoni sa mill- 1 ta' Jannar tal-2000 kif ukoll il-miżuri ta' eżenzjoni totali preżentati mill-Istati Membri. Ir-Reġistru jiġi aġġornat kuljum u għaldaqstant huwa garantit li l-pubbliku jkollu aċċess tempestiv għad-deċiżjonijiet l-aktar reċenti dwar l-għajnuna mill-Istat. http://ec.europa.eu/comm/competition/state_aid/register/ Rapport Annwali dwar il-Politika ta' Kompetizzjoni Il-Kummissjoni tippubblika Rapport Annwali dwar il-Politika ta' Kompetizzjoni li jiġbor fil-qasir l-iżviluppi politiċi u legali l-iktar importanti kif ukoll l-aktar każistika riċenti. http://ec.europa.eu/comm/competition/annual_reports/ Il-Bullettin dwar il-Politika tal-Kompetizzjoni Il-Bullettin dwar il-Politika tal-Kompetizzjoni, li jiġi pubblikat tliet darbiet fis-sena mid-DĠ tal-Kompetizzjoni, jinkludi serje ta' artikoli dwar żviluppi leġiżlattivi speċifiċi kif ukoll każistika interessanti. http://ec.europa.eu/comm/competition/publications/cpn/ L-Aħbarijiet Elettroniċi ta' Kull Ġimgħa dwar l-Għajnuna mill-Istat L-Aħbarijiet Elettroniċi ta' Kull Ġimgħa dwar l-Għajnuna mill-Istat, li nbdew fl-2006, jiġu distribwiti bla ħlas lil iktar minn 3500 abbonat. Isemmu l-attivitajiet tal-Kummissjoni fil-qasam tal-għajnuna mill-Istat, inklużi l-aħħar żviluppi leġiżlattivi, id-deċiżjonijiet tal-Kummissjoni, l-aħbarijiet, avvenimenti li jkunu se jsiru, rapporti u studji. http://ec.europa.eu/competition/state_aid/newsletter/index.html Il-Klassifika tal-EFTA tal-għajnuna mill-Istat L-Awtorità ta' Sorveljanza tal-EFTA (ESA) tippubblika klassifika annwali dwar il-volum ta' għajnuna mill-Istat mogħtija lill-Islanda, mil-Liechtenstein u min-Norveġjahttp://www.eftasurv.int/information/pressreleases/2008pr/dbaFile14074.html [1] L-applikazzjoni ta' regoli dwar l-għajnuna mill-Istat għal miżuri meħuda fejn jidħlu istituzzjonijiet finanzjarji fil-kuntest tal-kriżi finanzjarja globali preżenti, ĠU C 270, 25.10.2008, pp. 8-14 [2] Linji gwida tal-Komunità dwar l-għajnuna mill-Istat għas-Salvataġġ u r-Ristrutturazzjoni ta' impriżi f'diffikultà, ĠU C 244, 1.10.2004, pp. 2-17, kif estiżi permezz tal-ĠU C 156, 9.7.2009, p. 3 [3] Komunikazzjoni mill-Kummissjoni — Ir-rikapitalizzazzjoni tal-istituzzjonijiet finanzjarji fil-kriżi finanzjarja preżenti: limitazzjoni tal-għajnuna għall-minimu meħtieġ u salvagwardji kontra distorsjonijiet ta' kompetizzjoni mhux dovuti, ĠU C 10, 15.1.2009, pp. 2-10 [4] Komunikazzjoni mill-Kummissjoni dwar it-trattament ta' assi danneġati fis-settur bankarju tal-Komunità, ĠU C 72, 26.3.2009, p. 1-22 [5] Il-Komunikazzjoni tal-Kummissjoni fuq ir-ritorn għall-vijabbiltà u l-klassifika ta’ miżuri ta’ ristrutturar fis-settur finanzjarju fil-kriżi attwali taħt ir-regoli tal-għajnuna mill-Istat, ĠU C 195, 19.8.2009, p. 9-20 [6] Ara l-2981 laqgħa tal-Kunsill, Affarijiet Ekonomiċi u Finanzjarji, Brussell, it-2 ta' Diċembru 2009, 16838/09 (Press 352): http://www.consilium.europa.eu/uedocs/cms_data/docs/pressdata/en/ecofin/111706.pdf. [7] Ara t-3015-laqgħa tal-Kunsill, Affarijiet Ekonomiċi u Finanzjarji, Brussell, tat-18 ta' Mejju 2010 http://www.consilium.europa.eu/uedocs/cms_data/docs/pressdata/en/ecofin/114495.pdf , dokument ta' ħidma tal-persunal tad-DĠ Kompetizzjoni – L-applikazzjoni tar-regoli tal-għajnuna mill-Istat għall-iskemi tal-garanziji tal-gvern li jkopru d-dejn tal-banek li għandhom jitniedew wara t-30 ta' Ġunju 2010, it-30 ta' April 2010 http://ec.europa.eu/competition/state_aid/studies_reports/phase_out_bank_guarantees.pdf [8] Il-PGN skont l-Istat Membru, f'miljuni ta' Euro, 1992-2008. - [9] Il-Belġju ddeċieda li ma jistabilixxi l-ebda skema, iżda li jintervjeni fuq il-bażi ta' deċiżjonijiet individwali. [10] Ir-rati tal-użu mill-banek imsemmija jiffukaw esklussivament fuq il-garanziji fuq id-dejn il-ġdid li jkun ġie maħruġ u jiħdux kont tal-garanziji totali mogħtija lil passivi tal-bank f'xi Stati Membri. [11] L-assi nominali koperti mnaqqsa mill-ewwel porzjon tat-telf miżmum mill-bank